Document ID: 32007D0446

ROZHODNUTIE KOMISIE
z 21. júna 2007
o účasti Komisie Európskych spoločenstiev na medzinárodnom fóre o biopalivách
(2007/446/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
Európske spoločenstvo si v odvetví energetiky stanovilo za ciel zvýšenie bezpečnosti dodávok a dosiahnutie udržateľnej výroby a spotreby energie vrátane zníženia emisií skleníkových plynov pochádzajúcich z vlastnej spotreby energie. Politika Európskeho spoločenstva, ktorá sa týka biopalív, sleduje tieto dva ciele.
(2)
Komisia sa v rámci svojej medzinárodnej spolupráce s medzinárodnými partnermi aktívne zúčastňuje na dialógoch o energii a na iných formách spolupráce v otázkach energie.
(3)
Brazília iniciovala vznik medzinárodného fóra o biopalivách, ktoré má prispieť k podpore medzinárodného trhu s udržateľnými biopalivami, výmene skúseností a k vybudovaniu užšej spolupráce týkajúcej sa noriem a pravidiel s cieľom zjednodušiť obchod s biopalivami, ako aj zvýšiť spoluprácu v oblasti výskumu. Na medzinárodnom fóre o biopalivách sa v prvej fáze stretne šesť účastníkov (vlády Brazílie, Spojených štátov, Indie, Číny, Južnej Afriky a Európska komisia).
(4)
Prezident Brazílie vo svojom liste z 10. júla 2006 adresovanom predsedovi Komisie Barrosovi vyzval Komisiu k účasti na medzinárodnom fóre o biopalivách.
(5)
Účasť na fóre umožní Komisii lepšie koordinovať príslušné aktivity (vrátane výskumu) s inými rozvinutými alebo rozvojovými krajinami.
(6)
Medzinárodné fórum o biopalivách nemá vlastné projekty a nevyžaduje finančné príspevky do spoločného rozpočtu,
ROZHODLA TAKTO:
Článok 1
Komisia Európskych spoločenstiev (ďalej len „Komisia“) sa ako člen bude zúčastňovať na medzinárodnom fóre o biopalivách.
Článok 2
Komisár pre energiu alebo jeho poverený zástupca je oprávnený menom Komisie podpísať vyhlásenie o medzinárodnom fóre o biopalivách a zastupovať Komisiu pri príprave tohto vyhlásenia.
V Bruseli 21. júna 2007

Labels: 15
14
5